Fransman moet Jode verskoning vra oor uitlatingsMarius Fransman moet Suid-Afrika se Joodse gemeenskap verskoning vra vir kwetsende aanmerkings. Die Menseregtekommissie (MRK) het Marius Fransman, voormalige Wes-Kaapse ANC-leier, gelas om die Joodse gemeenskap verskoning te vra dat hy hul waardigheid aangetas het met ŉ reeks aanstootlike en opruiende openbare uitlatings. Fransman, wat indertyd ook minister van samewerkende regering was, het volgens die Suid-Afrikaanse Joodse Raad van Afgevaardigdes (SAJBD) se klag by die kommissie in 2013 beweer Joodse sakelui word onregverdig bevoordeel ten koste van die swart bevolking in die algemeen en in besonder die Kaapse Moslemgemeenskap. Hy het ook die verkose leiers van die Joodse gemeenskap daarvan beskuldig dat hulle dislojaal aan Suid-Afrika is en ekonomiese transformasie in die wiele probeer ry. Charisse Zeifert, die SAJBD se kommunikasiehoof, sê aangesien Fransman ŉ openbare figuur was, het die raad besluit om ŉ klag van haatspraak by die MRK in te dien. Die kommissie het die afgelope week sy bevinding bekendgemaak. Volgens hom kom Fransman se uitlatings nie op haatspraak neer nie, maar was dit wel kwetsend vir die Joodse gemeenskap en het dit hul menswaardigheid aangetas. Zeifert sê die MRK het Fransman opdrag gegee om verskoning te vra en beskryf sy aanmerkings as “ongevoelig, disrespekvol en nie daarop uit om die eenheid wat [Fransman] kwansuis voorstaan, te bevorder nie”. Die SAJBD beskryf die vyf jaar lange vertraging in die MRK se ondersoek na die uitlatings as “betreurenswaardig”, maar is bly die kommissie het hulle eindelik gelyk gegee. Die MRK het die afgelope week ŉ soortgelyke saak teen die Wes-Kaapse politikus Tony Ehrenreich afgehandel. Hy is ook opdrag gegee om verskoning te vra vir ongevoelige aanmerkings teen Suid-Afrika se sowat 70 000 Jode. “Ons is bly dat instellings wat gestig is om Suid-Afrikaners se grondwetlike regte te beskerm, hul plig nakom,” sê Zeifert. Tony Ehrenreich weier tot dusver om met die Joodse Raad van Afgevaardigdes oor ’n verskoning te beraadslaag. Foto: Facebook Sy sê alle Suid-Afrikaners, maar veral gekose leiers, behoort ag te slaan op die MRK se aanbeveling dat Fransman hom “verantwoordelik moet gedra op ŉ manier wat met die waardes van die Grondwet strook”. Wendy Kahn, nasionale direkteur van die SAJBD, sê die uitspraak teen Fransman is eers vanoggend en dié teen Ehrenreich die afgelope week gelewer, maar nie een het hulle nog met ŉ verskoning genader nie. Sy sê die raad het al hoogs suksesvolle gevalle van bemiddeling met die MRK gehad, maar Ehrenreich het botweg geweier, terwyl Fransman wel vir een mediasievergadering opgedaag het, maar nie vir ŉ opvolg nie. Sy beweer sy ingesteldheid was nie bevorderlik vir versoening nie. As Fransman en Ehrenreich nie met die MRK wil saamwerk nie, kan die kommissie hof toe gaan. “Die MRK het (die Cosatu-woordvoerder) Bongani Masuku verlede jaar voor die gelykheidshof in Johannesburg gedaag oor anti-Semitiese uitlatings in 2009,” sê Kahn. “Die hof het hom gedwing om verskoning te vra.” Sy sê die raad neem elke keer dat onrus in die Midde-Ooste opvlam kennis van ŉ toename in anti-Semitisme in Suid-Afrika. “Daar was ŉ vlaag onsmaaklike voorvalle vroeër vanjaar met onder meer haatdraende aanmerkings op Facebook en gevalle waar mense swastikas by saamtrekke (in Suid-Afrika) vertoon het.” Kahn sê die Grondwet waarborg alle Suid-Afrikaners, die Joodse gemeenskap inkluis, die reg om in vrede en met waardigheid te leef. Maroela Media het Fransman sowel as Ehrenreich om kommentaar genader, maar tot dusver sonder sukses.